油麻地停車場大廈

油麻地停車場大廈（英文：Yau Ma Tei Carpark Building）係香港一座已經關閉嘅公眾停車場，位於九龍油麻地上海街250號，喺1970年10月13日啟用，1972年9月宣布擴建，分兩階段完成，停車場曾設有770個公眾停車位；但配合政府進行中九龍幹線工程，喺2021年拆卸。 歷史 油麻地停車場大廈原址前身部份屬1919年開業嘅廣智戲院，為九龍區首間戲院，營運至1968年結業，當時相鄰為平安戲院（現平安大樓），而彌敦道一街之隔有普慶戲院（逸東酒店現址）。至於其餘用地，原來則為76座舊式住宅樓宇，因興建停車場亦被收回及拆卸，所有居民獲安排遷入同期落成嘅牛頭角下邨第7座。 1966年，當時嘅立法局議員稱政府曾擬計劃喺油麻地興建停車場，後被擱置。北面停車場喺1970年10月13日啟用，提供420個泊車位，並為當時市政局解決全港泊車問題的長遠計劃之一。初期地下同埋閣樓的一部分為公共圖書館所用，而1至8樓為停車場。1972年9月，政府宣布擴建，在停車場南面興建另一座11層的建築物及在原有建築上加建兩層，提供合共821個泊車位，地下、閣樓及屋頂兩層則為辦公室所用，同時報導稱將會有一段高架橋穿過停車場的3至4層，以配合西九龍走廊計劃，其後加士居道天橋喺1976年興建，位於北面停車場旁邊，天橋仍未貫穿停車場，而南面停車場則喺1983年竣工，自此加士居道天橋變為貫穿停車場大廈。 設計 加士居道天橋穿越停車場嘅情況喺香港相對少見，形成社區內一個獨特奇觀。建築屬現代主義風格。 清拆 為配合興建中九龍幹線，油麻地停車場大廈將會拆卸。運輸署表示已初步物色了一幅位於佐敦道同埋連翔道交界的土地作為臨時停車場，即原佐敦（渡華路）巴士總站舊址。。另外路政署呼籲車主改泊海泓道停車場同埋海庭道停車場。 為配合工程，油麻地停車場大廈內嘅政府辦事處陸續遷出大樓，其中入境事務處西九龍辦事處同埋九龍出生登記處率先於2014年1月13日遷往九龍尖沙咀金巴利街28號，地政總署嘅九龍測量處，同埋九龍東區同埋九龍西區地政處，分別喺2019年5月6日同埋2019年6月遷往西九龍政府合署南座。至於社會福利署油尖社會保障辦事處亦緊接於2019年7月22日遷往西九龍政府合署南座1樓，位於大樓地下同埋閣樓嘅油蔴地公共圖書館將於2020年12月28日關閉並遷至對面上海街251號大樓地下A座及一至三樓。不過受到2019冠狀病毒病疫情影響，圖書館由12月10日起已經關閉，直至2021年2月19日喺新址重開。 與此同時，油麻地停車場大廈6至8樓率先喺2020年11月1日停用，5樓緊接喺2020年12月1日停用，而整座大樓已喺2021年1月1日起終止營運，然後喺同年3月28日正式拆卸。不少市民在清拆前，紛紛到停車場拍照留念。而區議員何富榮指新增車位只有460個，擔心會造成區內車位嚴重不足和違例泊車問題。 按照路政署與承建商訂定的拆卸方案，此大廈將會分兩個階段拆卸：首階段會拆卸大廈北翼全座同埋南翼7樓以上樓層，以騰出空間重建加士居道天橋。在加士居道改道路段的東行線率先啟用後，原有穿過大廈的路段將連同大廈其餘部分，在第二階段拆卸，隨後再興建改道天橋的西行線。 註釋 參考資料